Vdes nga kanceri aktori amerikan Patrik Sueizi
Sueizi do të mbahet mend për rolet në filmat e suksesshëm Dirty Dancing dhe Ghost
Aktori i mirënjohur Patrik Swayze, i cili u shndërrua në idhull për miliona adhurues në mbarë botën përmes filmave “Dirty Dancing” dhe “Ghost”, u nda nga jeta në moshën 57 vjeçare. Publicistja e tij, njoftoi përmes një deklarate për shtyp, se “Swayze, vdiq me familjen e tij pranë, pasi u përball me sëmundjen 20 muajt e fundit”. Patrik Swayze e nisi karrierën si aktor në vitet 80 por suksesi dhe fama erdhën për të në vitin 1987 me filmin “Dirty Dancing”, ku interpretoi rolin e Johny Castle. Në këtë film, ai shkroi dhe këndoi baladën e njohur “She’s like the wind”, kolona zanore e këtij filmi. Ai u kandidua tre herë për çmim Oskar, me filmat “Dirty Dancing”, “Ghost” dhe “ To wong foo, thanks for everything”. Vitet 90 ishin të trazuara për aktorin e njohur, i cili pati probleme me alkoolin, dhe u detyrua të shtrohej dhe në një klinikë rehabilituese. Në mars të vitit 2008 Patrik Swayze, bëri publike sëmundjen e tij, kancer në pankreas. Që nga ai moment, ai iu nënshtrua kurave dhe trajtimeve të ndryshme për t’u shëruar nga sëmundja e pashërueshme. Në shkurt të këtij vit, Swayze shkroi në gazetën “Washington Post”, artikullin me titull: “Po luftoj me kancerin. Kongres, a do më ndihmosh?” me anë të të cilës ai u bënte thirrje senatorëve të votonin për fonde në Institutet Kombëtare të Shëndetit që të punohej për gjetjen e kurës. Mjaft personalitete të jetës amerikane kanë shprehur ngushëllimet e tyre. David Hasselhof tha se “Swayze ishte një njeri i mrekullueshëm, me shpirt të mrekullueshëm”. Larry King shkruan” Patrick Swayze ishte aktor dhe një njeri i mrekullueshëm. Ai ishte një luftëtar i paepur në betejën me kancerin”. Sonte, Larry King do të ketë një emision dedikuar aktorit. Në intervistën e tij të fundit televizive në fillim të këtij viti Swayze tha se shpresonte të jetonte deri sa të gjendej kura për shërimin e kancerit të pankreasit. Patrik Swayze, vdiq mbrëmë në Los Angelos, mbas një beteje të ashpër 20 mujore me kancerin, me gruan tij pranë, me të cilën jetoi për 38 vjet, i rrethuar nga adhurimi i miliona njerëzve anembanë botës, të cilët do t’a mbajnë mend gjatë figurën e tij përmes roleve që la pas.